Kadri Simson  Me apelleerime Eesti Vabariigi põhiseadusele ja ka Riigikohtu lahendile, kus on osutatud, et seadusandjal on riigi majandus- ja maksupoliitika kujundajana suur otsustusvabadus, aga see ei tähenda  siiski seda, et seadusandja oleks mingitele majandus- ja maksupoliitilistele argumentidele viidates täiesti vaba otsustama, millises ulatuses kohalikke ülesannete rahastamist võimaldada. Vastasel korral võiks seadusandja muuta kohaliku omavalitsuse kui põhiseadusliku institutsiooni sisutühjaks. Nagu märgitud, peab omavalitsusüksustel olema tagatud raha kohalike ülesannete täitmiseks vähemalt minimaalses vajalikus mahus, muidu põhiseaduse § 154 lõiget 1 rikutud.  Ma näen teie rõõmsatest nägudest, et te  olete väga skeptilised ja arvate, et see president, kes täna Kadriorus on, ei saa ju ometi IRL-i valimislubadust tagasi Riigikokku saata, et ta kahe kuu pärast sõltub teie häältest. Ma mõistan, et tal on raske selgroogu näidata, aga tegelikult on ausam tagatoa kokkulepetest sõltumise asemel siiski linnade ja valdade poole tulla, see aitaks kindlasti saada toetushääli ka valijameeste kogus.  Siin saalis hääletajatele panen aga südamele, et võrreldes järgmisena päevakorda tulevale tulumaksu alandusele, on  see seaduse eelnõu algusest peale olnud praak. See on võtnud võimaluse opositsioonil teha muudatusettepanekuid. Ja kas tõesti tasub sellist väljakujunenud traditsioonilist koalitsiooni-opositsiooni suhet liiga palju jõuga mõjutada ja kärpida ainuüksi sellepärast, et mõned poliitikud saaksid majandusminister Juhan Partsi toetatud MTÜ kaudu saata lauspostitust Nõmmele ja Piritale ja mõned teised poliitikud saaksid panna lipikuid aiapostidele. Seda seadust saaks menetleda korrektselt, saaks tagada  omavalitsustele kaotatud tulubaasi kompenseerimise ja ilma selleta ei ole see seadus meie arvates põhiseadusega kooskõlas ja me hääletame sellele seadusele vastu. Aitäh!